พาณิชย์ ตั้งเป้ายอดจดทะเบียนบริษัทใหม่ปี 60 ที่ 6-6.5 หมื่นราย
พาณิชย์ ตั้งเป้ายอดจดทะเบียนบริษัทใหม่ปี 60 ที่ 6-6.5 หมื่นราย หลังเตรียมดึงร้านทอง-ร้านขายยาเข้าระบบมากขึ้น
18 พ.ย. 2559

น.ส.บรรจงจิตต์ อังศุสิงห์ อธิบดีกรมพัฒนาธุรกิจการค้า เปิดเผยว่า ในปี 60 กรมฯ คาดว่าจะมีภาคเอกชนจดทะเบียนจัดตั้งธุรกิจใหม่ 60,000-65,000 ราย หลังเตรียมสนับสนุนให้ผู้ประกอบการร้านขายทองมาจดทะเบียนเป็นนิติบุคคลให้มากขึ้น จากปัจจุบันจดทะเบียนแล้วเพียง 40% ของทั้งหมดราว 7,000 ราย รวมถึงจะให้ร้านขายยาที่มีอยู่ประมาณ 4,215 รายมาจดทะเบียนด้วยเช่นกัน ตามนโยบายของรัฐบาลที่ต้องการผลักดันให้ภาคธุรกิจเข้าสู่ระบบมากขึ้น
ส่วนสถิติจดทะเบียนจัดตั้งบริษัทใหม่ทั่วประเทศเดือน ต.ค.59 มีจำนวน 5,092 ราย ลดลง 3% จากช่วงเดียวกันปีก่อนที่มียอดจัดตั้ง 5,231 ราย แต่ยังสูงกว่าค่าเฉลี่ยต่อเดือนที่ตั้งไว้ประมาณ 5,000 ราย
ขณะที่ยอดจัดตั้งธุรกิจใหม่ในช่วง 10 เดือนแรกของปี 59 (ม.ค.-ต.ค.59) มีจำนวน 54,000 ราย เพิ่มขึ้น 3% และคาดว่าทั้งปีจะมียอดจดทะเบียนจัดตั้งธุรกิจใหม่เกินเป้าหมายที่ตั้งไว้ 60,000 ราย เพราะได้รับผลดีจากมาตรการส่งเสริมของภาครัฐ เช่น การยกเว้นภาษีเงินได้ การคงภาษีมูลค่าเพิ่ม (VAT) และภาษีธุรกิจเฉพาะ เพื่อสนับสนุนผู้ประกอบการที่เป็นบุคคลธรรมดาให้มาจดทะเบียนนิติบุคคลมากขึ้น ส่วนยอดจดเลิกธุรกิจในเดือน ต.ค.59 อยู่ที่ 1,588 ราย ลดลง 27% ส่งผลให้ 10 เดือน มียอดเลิกธุรกิจรวม 13,400 ราย ลดลง 4% ซึ่งถือว่ายังปกติและยังอยู่ในภาวะที่ควบคุมได้ คาดว่าทั้งปีนี้จะมียอดเลิกธุรกิจไม่เกิน 15,000 ราย